b'\n_START_ARTICLE_\nJanez Dobeic\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1940 na ljubljanski Tehni\xc5\xa1ki fakulteti. V \xc5\xa1olskem letu 1945/1946 je pou\xc4\x8deval na Tehni\xc5\xa1ki srednji \xc5\xa1oli v Ljubljani, od 1947 dalje pa je bil predavatelj na elektrotehni\xc5\xa1kem oddelku Tehni\xc5\xa1ke fakultete v Ljubljani, od 1960 izredni profesor na Fakulteti za elektrotehniko v Ljubljani (FE) ter 1960-1963 predavatelj na Vi\xc5\xa1ji tehni\xc5\xa1ki \xc5\xa1oli v Mariboru in 1960-1967 na Fakulteti za elektrotehniko v Splitu. V letih 1982\xe2\x88\x921984 je bil redni profesor na ljubljanski FE, od 1967-1969 je bil predstojnik oddelka za splo\xc5\xa1no elektrotehniko, nato do 1975 predstojnik katedre za tehnologijo na ljubljanski FE. Bil je ustanovitelj in 16 let predsednik jugoslovanske strokovne sekcije za elektronske sestavne dele, materiale in mikroelektoniko. Objavil je ve\xc4\x8d strokovnih knjig. _NEWLINE_Amatersko pa se je ukvarjal tudi s fotografijo, glasbo in lutkarstvom.\n_START_SECTION_\nGlasba\n_START_PARAGRAPH_\nKot skladatelj je bil samouk-praktik. Napisal je dve opereti, in sicer An\xc4\x8dko na libreto Smiljana Samca (uprizorjena v ljubljanski Operi v sezoni 1937/1938) ter Slepo mi\xc5\xa1 na lastno besedilo (uprizorjena v sezoni 1942/1943)._NEWLINE_Po letu 1945 je glasbeno udejstvovanje opustil.\n_START_SECTION_\nLutkarstvo\n_START_PARAGRAPH_\nLeta 1958 in 1963 je s svojima marionetnima igrama uspel na nate\xc4\x8dajih Lutkovnega gledali\xc5\xa1\xc4\x8da. To sta Dva potepina in Pesmica in son\xc4\x8dek.'